ওপৰত উল্লিখিত কাহিনীটো নিঃসন্দেহে কাল্পনিক। জাৰ্মানীৰ কৃতী স্নায়ুবিজ্ঞানী মেনফ্ৰেড স্পিটজাৰে চিনাক্ত কৰা 'ডিজিটেল ডিমেনছিয়া' সম্পৰ্কীয় কেতবোৰ নিবন্ধ পঢ়ি থাকোঁতে ল'ৰা আৰু কেলকুলেটৰৰ এই কাহিনীটোৱে মনত ঢৌ খেলি গ'ল। পিছে, ১০টকাৰ লগত ১৫টকা যোগ কৰিবলৈকো কেলকুলেটৰ ব্যৱহাৰ কৰা দোকানী লগ পোৱাৰ সৌভাগ্য আপোনাৰ নিশ্চয় কেতিয়াও নোহোৱাকৈ থকা নাই। এতিয়া প্ৰশ্ন হ'ল -  'ডিজিটেল ডিমেনছিয়া' (Digital Dementia) কি? যাৰ নাম গুগল চাৰ্ছ ইঞ্জিনলৈ গৈ টাইপ্ কৰি দিলেই অসংখ্য প্ৰবন্ধ-নিবন্ধৰ লিংক দৃশ্যমান হয়। তথ্য-প্ৰযুক্তিত আগবঢ়া পৃথিৱীৰ একাধিক দেশত যিটো বিষয়ে বিগত কেইটামান বছৰত বিশেষ চৰ্চা লাভ কৰিছে - সেইটোক জানো উলামূলা বস্তু বুলি ভাবিব পাৰি! তেনেহ'লে কিনো এই ডিজিটেল ডিমেনছিয়া?
কিন্তু ভাবিবলগীয়া কথাটো হ'ল -  প্ৰযুক্তিজাত আহিলা যেনে -  স্মাৰ্টফোন, আইফোন, ভিডিঅ' গেইমছ, কম্পিউটাৰ আদিৰ অত্যধিক ব্যৱহাৰ আৰু ইণ্টাৰনেটৰৰ ওপৰত আমাৰ ক্ৰমবৰ্ধমান নিৰ্ভৰশীলতাই পৰম অমূল্য সম্পদ মগজুটোৰ বিপদ মাতি অনা নাইতো!
জাৰ্মানীৰ স্নায়ুবিজ্ঞানী মেনফ্ৰেড স্পিটজাৰে (Manfred Spitzer) ২০১২ চনত লিখি উলিউৱা 'ডিজিটেল ডিমেনছিয়া' (Digital Dementia) শীৰ্ষক গ্ৰন্থখনে ডিজিটেল পৃথিৱীৰ বাসিন্দাসকলক উক্ত প্ৰশ্নটোৰ মাজলৈ ঠেলি দি সচকিত কৰি তুলিছে। প্ৰযুক্তিৰ ওপৰত অত্যধিক নিৰ্ভৰশীল হৈ পৰা মানুহ এজনৰ মগজুৰ বৌদ্ধিক স্থিতি মূৰত আঘাত পোৱা নাইবা মনস্তাত্ত্বিক বিকাৰৰ সন্মুখীন হোৱা আন এটা মানৱ-মগজুৰ দৰে হৈ পৰে। কোৱা হৈছে -  প্ৰযুক্তিজাত আহিলাৰ অত্যধিক ব্যৱহাৰে মানুহৰ মগজুৰ বুদ্ধিদীপ্ততা স্তিমিত কৰে। ('Alzheimers.net' নামৰ ৱেবছাইটটোত ২০১৩ চনৰ ১২ নৱেম্বৰত প্ৰকাশিত "Overuse of Technology can lead to Digital Dementia" শীৰ্ষক প্ৰবন্ধটোত এই আলোড়ণকাৰী গ্ৰন্থখনৰ উদ্ধৃতি দি লিখা হৈছে -  "Individuals who rely heavily on technology may suffer deterioration in cerebral performance such as short term memory dysfunction.")
ছিউলৰে এজন চিকিৎসক বিউন জি-ঔন্(Byun Gi-won)ৰ মতে -  ডিজিটেল পৃথিৱীৰ লগত অত্যধিক মিলা-মিছা কৰা মানুহৰ মগজুটোৰ বাঁওফালটোৰহে বিকাশ সাধন হয় আৰু মগজুৰ সোঁফালটো অবিকশিত হৈ থাকে। ("Heavy users are likely to develop the left side of their brains, leaving the right side untapped or underdeveloped.")
